James George Frazer

Sir James George Frazer (Glasgow, al 1 di Zenâr 1854 – Cambridge, ai 7 di Mai dal 1941) al è stât un antropolic scozês. Al è fondamentâl il so contribût ae antropologjie culturâl e ae storie des religjons.
Al à scrit Il ramaç di aur, opare monumentâl là che al à esponût la sô teorie su la magjie, intindude tant che principi di un complès passât che le viôt evolvisi prime inte religjon e dopo inte sience. Al definìs la magjie tant che un fenomen di simpatie tra lis robis, buine di instaurâ leams par omeopatie, similitudin (tant che intal câs dai rituâi vudù) o infet (dôs robis in contat fra di lôr a continuin a vê un inflùs une su chê altre ancje dopo jessi stadis separadis).
E je impuartante ancje la teorie che al disvilupe sul “diu murient”, un teme che Frazer al individue dentri di tantis religjons, a partî dai studis di Wilhelm Manhardt, che al viôt la divinitât cjapde intune vicende là che e pierdarà la vite, par dopo tornâle a cuistâ di gnûf intun moment sucessîf.
A son esemplis lis vicendis mitichis di Osirit, Dionis, Atis, Adon, Baal, Jesù, e v.i.
Il teme centrâl che si disvilupe il ramaç di aur al è la vicende dal Rex Nemorensis, sacerdot di Diane intal templi di Nemi, sorevivence di un antîc cult dentri dal contest storic di Rome antighe. Daûr de interpretazion di Frazer, chest al agjìs su la nature e su la fertilitât pai siei podês simpatics (propris de magjie simpatiche dite parsore) e al à un rûl sociâl fondamental pe comunitât.
Par difindindi la integritât fisiche cheste e à fissât un sisteme di tabù finalizât a difindilu, biel che la integritât spirituâl e ven garantide dal trasferiment simbolic intune anime esterne (il ramaç di aur).
Al rivâ de decjadence fisiche dal re mâc, no plui just pal so rûl sociâl, la sucession e ven determinade dal copament rituâl dal rex nemorensis di bande di un che lu disfide, che lu à di copâ in duel dopo vê crevât il ramaç dal boscut di Diane.
Pal gjornalist britanic Henry Noel Brailsford, Frazer al à contribuît a formâ il pinsîr dal Nûfcent, tant che Karl Marx e Sigmund Freud, e tant che Charles Darwin, che Frazer si calcolave so dissepul e continuadôr.
Ma propit il metodi "darwinian" aplicât ae storie des religjons i à tirât cuintri lis critichis di Ludwig Wittgenstein: par lui Frazer
	« nol è in stât di imagjinâsi un sacerdot che in fonts nol sedi un pastôr inglês dal nestri timp, cun dute la sô stupiditât e ignorance»
e ancje:
	« Frazer al è tant plui salvadi de plui part dai siei salvadis, parcè che chescj no podaran jessi cussì lontans de comprension di un fat spirituâl tant che lu è un inglês dal secul vincjesim. »
Frazer, James George